Laisvieji masonai

**Laisvieji masonai** (*[[laisvieji mūrininkai]]*), kartais tiesiog **Masonai** – pasaulinė brolijos principu veikianti organizacija. Dėl brolijos kilmės iki galo nėra sutariama, nors manoma, jog jos ištakos – akmenskaldžių ir mūrininkų gildijos XIV amžiaus pabaigoje. Dabar laisvoji mūrininkija vienija daugiau nei 6 milijonus narių, išsibarsčiusių po visą pasaulį. Net 3 milijonai narių yra Jungtinėse Amerikos Valstijose, 700 tūkstančių – Jungtinėje Karalystėje. Lietuvoje šiuo metu veikia devynios reguliariųjų laisvųjų mūrininkų ložės.

Brolija sudaryta iš ložių, kurios organizuojamos geografiniu principu. Pagal regioną ložės priklauso Didžiajai Ložei arba Didiesiems Rytams. Dažniausiai Didžiosios Ložės regionas ir jurisdikcija sutampa su valstybės ar valstijos ribomis. Nėra vieningos pasaulinės Didžiosios Ložės: kiekviena Didžioji Ložė yra nepriklausoma ir savo nuožiūra sprendžia, ar pripažinti kitas Didžiąsias Ložes. 

Laisvasis mūrininkas, laikantis viduramžių gildijų tradicijų, gali įgyti tris mūrininko laipsnius: mokinio, pameistrio ir meistro. Įgydamas vis aukštesnį laipsnį, brolis yra mokomas laisvosios mūrininkijos simbolių prasmės, moralinių tiesų, jam išaiškinami ženklai, slaptažodžiai bei rankos paspaudimo būdai, pagal kuriuos galima atpažinti mūrininką pasiekus tam tikrą laipsnį. Broliui pasiekus trečiąjį (meistro) laipsnį, jis laikomas visateisiu **laisvuoju mūrininku** arba **masonu**. Mūrininkas gali siekti ir aukštesnių laipsnių, tačiau jie skiriasi priklausomai nuo regiono ir jurisdikcijos ir juos administruoja atskiros mūrininkiškos organizacijos.

## Istorija

Masonija kaip organizacija atsirado 1717 m. birželio 24 d. įkūrus Didžiąją Londono Ložę. Vėliau, 1728 m. susikūrė Didžioji Airijos Ložė, o 1736 m. Didžioji ložė susikūrė Škotijoje. Netrukus masonų ložės ėmė kurtis visose Didžiosios Britanijos kolonijose, tarp jų ir Šiaurės Amerikos žemyne.

Po Amerikos revoliucijos visose valstijose susikūrė nepriklausomos didžiosios ložės. Tokiu būdu buvo nuspręsta sukurti vieną Didžiąją Jungtinių Amerikos Valstijų ložę, kurios didžiuoju meistru būtų tapęs Džordžas Vašingtonas (*George Washington*), tačiau ši mintis neilgai gyvavo, nes atskirų valstijų Didžiosios ložės nenorėjo atiduoti dalies galių.

Kontinentinėje Europoje masonų organizacija taip pat sparčiai plito. 1717 m. Rusijos imperatorius Petras I įkūrė ložę Sankt Peterburge, 1721 m. įsteigta pirmoji masonų ložė Vokietijoje, Monso mieste. 1728 m. Madride įsteigta pirmoji Ispanijos ložė. 1935 m. ložės išplito Lisabonoje, Romoje, Milane, Veronoje, Padujoje, Venecijoje, Stokholme, Neapolyje, po metų įsikūrė Lenkijoje.

Pirmoji Lietuvos Didžiojoje Kunigaikštystėje masoniškoji organizacija buvo 1776 m. lapkričio 18 d. Vilniuje įkurta „Šv. Karolio riterių“ komandorija, kurios komandoru išrinktas Motiejus Žynievas. 1780 m. Vilniuje jau veikė trys - „Gerojo ganytojo“, „Išminties šventovės“ ir „Uoliojo lietuvio“ - ložės. 1781 m. gruodžio 27 d. Lietuvos masonų organizacijoms suvienyti ir joms vadovauti Vilniuje įsteigta Didžioji provincijos ložė „Lietuvos tobuloji vienybė“. Jos sąjungoje, be jau minėtų ložių, veikė ir moterų ložė Vilniuje „Tobuloji ištikimybė“ bei Gardine ir Nesvyžiuje įkurtos „Laimingo išlaisvinimo“ ložės.

1911 m. įsteigta ložė „Lietuva“, 1914 m. – „Gudija“.
Sovietinės okupacijos laikotarpiu lietuviai masonai jungėsi į ložes emigracijoje.

Po nepriklausomybės atkūrimo 1990 m., Lietuvoje ėmė atgimti masonijos organizacija. 1993 m. rugpjūčio 27 d. Vilniuje įkurta ložė „Renaissance“. Netrukus Vilniuje suburtos dar dvi ložės - 1995 m. liepos 15 d. įkuriama „Vilnius Orient“ ložė ir 1999 m. gegužės 22 d. atkurta ložė „Uolusis lietuvis“. 2002 m. balandžio 13 d. suvienijus šias tris ložes įsteigta nepriklausoma Lietuvos Didžioji ložė, pasaulyje pripažįstama kaip lygiateisė ir lygiavertė tarp kitų šalių Didžiųjų ložių.

## Tradicija ir apeigos
Masonų apeigose gausu biblinių motyvų bei vardų. Plačiausiai žinoma vadinamoji Hiramo legenda. Pasak jos, meistrą Hiramą, Saliamono šventyklos statytoją, Jeruzalėje klastingai nužudė trys sąmokslininkai, nesėkmingai bandydami nevertai išgauti meistro slaptažodį. Šį siužetą masonai simboliškai pakartoja įšventinime į „Meistro Mūrininko“ (*Master mason*) laipsnį.

## Organizacija

Masonų organizacija sudaryta iš ložių – nedidelių žmonių grupių, sudaromų pagal gyvenamą teritoriją. Viena iš pagrindinių veiklos sričių yra labdaringas ir švietėjiškas darbas.

Šiais laikais norintieji tapti masonais turi būti laisvai renkami slaptu balsavimu. Kandidatuoti gali vyresnis nei 18 metų vyras, kuris yra sveiko kūno ir sielos, tiki „Aukščiausia būtybe“ ir turi mažiausiai vieną tikro masono rekomendaciją.

Išrinktam masonui draudžiama viešai atskleisti daugumą savo narystės organizacijoje detalių. Masonai teigia, kad toks paslapties šydas leidžia nariams ramiai spręsti etinius ir filosofinius klausimus be išorės trukdžių ir įsikišimo. Tačiau konspiracijos teoretikų nuomonė yra kitokia.

## Žymūs pasaulio masonai

* Luisas Armstrongas 
* Volteras
* Michailas Bakuninas 
* Simonas Bolivaras 
* Vinstonas Čerčilis 
* Arturas Konan Doilis 
* Didžiosios Britanijos karalius Eduardas VII 
* Didžiosios Britanijos karalius Eduardas VIII 
* Gustavas Eifelis
* Aleksandras Flemingas 
* Džeraldas Fordas 
* Bendžaminas Franklinas 
* Džiuzepė Garibaldis 
* Didžiosios Britanijos karalius Jurgis IV 
* Didžiosios Britanijos karalius Jurgis VI 
* Johanas Volfgangas Gėtė 
* Edgaras Huveris 
* Endriu Džeksonas 
* Radjardas Kiplingas 
* Ferencas Listas 
* Daglasas Makarturas 
* Džiuzepė Madzinis 
* Volfgangas Amadėjus Mocartas 
* Aleksandras Puškinas 
* Franklinas Delano Ruzveltas 
* Teodoras Ruzveltas 
* Džeimsas Majeris Rotšildas 
* Frydrichas Šileris 
* Janas Sibelijus 
* Markas Tvenas 
* Džordžas Vašingtonas 
* Oskaras Vaildas
* Frydrichas Didysis

## Žymūs Lietuvos masonai

* Martynas Knakfusas
* Laurynas Stuoka Gucevičius
* Jonas Rustemas
* Jonas Damelis
* Juozapas Oleškevičius
* Polikarpas Joteika
* Stanislovas Moravskis
* Martynas Januškevičius
* Juozapas Hiliaras Glovackis
* Juozapas Saundersas
* Gotlybas Kislingas
* Izidorius Veisas
* Gotfrydas Ernestas Grodekas
* Simonas Žukovskis
* Mykolas Mianovskis
* Jokūbas Šimkevičius
* Jeronimas Stroinovskis
* Kazimieras Kontrimas
* Jonas Fridrichas Volfgangas
* Mykolas Romeris
* Mykolas Oginskis
* Liudvikas Pliateris
* Mykolas Biržiška
* Vaclovas Biržiška
* Feliksas Bugailiškis
* Liudvikas Čarkovskis
* Aleksandras Zoštautas
* Donatas Malinauskas
* Jurgis Šaulys
* Jonas Vileišis
* Jonas Blažys
* Vincas Čepinskis
* Augustinas Janulaitis
* Vincas Krėvė
* Vladas Jurgutis
* Eugenij Kolpakov
* Valdas Adamkus

## Papildomam skaitymui
* Masonai (sud. Paul Naudon). - Vilnius: Alma littera, 2005. - 128 p. - ISBN 9955-08-712-9
* Lietuvos inteligentija masonų ir paramasoniškose organizacijose, 1918-1940 (sud. Laima Kastanauskaitė). - Vilnius: Vaga, 2008. - 400 p.: iliustr. - ISBN 978-5-415-02056-0
* Masonai buvusios Lietuvos Didžiosios Kunigaikštystės žemėse, 1776-1822: istorija ir šaltiniai (sud. Stanisław Małachowski-Łempicki). - Vilnius: Mintis, 2009. - 272 p.: iliustr. - ISBN 978-5-417-00994-5
* Domenico V. Ripa Montesano, Vademecum di Loggia, Edizione Gran Loggia Phoenix – Roma Italia 2009 ISBN 978-88-905059-0-4
* Masonai : laisvieji mūrininkai, kūrę ir stiprinę Lietuvą : skiriama Lietuvos valstybės atkūrimo šimtmečiui / Vytautas Plečkaitis. – Vilnius: Flavija, 2018. – 142 p. : iliustr. – ISBN 9789955844013

## Nuorodos

* Lietuvos laisvųjų mūrininkų Didžioji ložė
* Masonai užsienyje ir Lietuvoje
## Išnašos